**Halton Hills** on 55 289 asukkaan (2006) kaupunki Ontarion provinssin eteläosassa Kanadassa. Halton Hills sijaitsee Haltonin piirikunnassa ja kuuluu Toronton metropolialueeseen sekä Kultaisen hevosenkengän talousalueeseen, joka on suurimmalta osaltaan tiheästi asuttua ja teollistunutta urbaania aluetta. Halton Hills on muodostettu yhdistämällä useita erillisiä kaupunkeja, kyliä ja asuinalueita.

Halton Hillsin väkiluku on kasvanut viime vuosina voimakkaasti. Vuonna 2001 järjestetyssä väestönlaskennassa kaupungin väkiluku oli 48 184 asukasta. Vuoteen 2006 mennessä kaupungissa asui jo 55 289 asukasta, mikä on 14,7 prosenttiä enemmän kuin vuonna 2001. Väestönkasvun johdosta alueen asuntojen ja tonttien hinnat ovat nousseet voimakkaasti, noin kaksinkertaistuneet vuosien 2001–2006 välillä.

Kaupungin läpi kulkee laaja Niagaran harjanne, joka on Unescon biosfäärialue.

Kaupungin asuinalueet
---------------------

Halton Hills muodostettiin yhdistämällä useita kaupunkeja, kyliä ja asuinalueita. Kaupungin suurimmat asuinalueet ovat Acton ja Georgetown, joista jälkimmäisessä asuu noin kaksi kolmannesta kaupungin väestöstä. Muita pienempiä asuinalueita ovat Ashgrove, Glen Williams, Hornby, Limehouse, Mansewood, Norval, Scotch Block, Silver Creek, Speyside, Stewarttown ja Wildwood.

Historia
--------

Vuoden 1650 tienoilla irokeesit kukistivat alueella aikaisemmin asuneet huronit, mutta eivät kuitenkaan asettuneet asumaan alueelle. Algonkini-intiaaneihin kuuluvat mississaugat käyttivät tilaisuuden hyväkseen ja asuttivat alueen. Brittiläiset ostivat intiaaneilta vuosien 1781–1818 aikana useita maa-aloja, mikä mahdollisti siirtolaisten muuton alueelle. Vuoteen 1850 mennessä loput alueella asuneet mississaugat uudelleensijoitettiin reservaatteihin.

Ensimmäiset eurooppalaiset siirtolaiset saapuivat alueelle 1820-luvun alkupuolella. Ensimmäisinä asutettiin nykyinen Norval (noin 1820), Georgetown (1823) ja Acton (1825).

1800–1900-lukujen taitteessa metsäteollisuus, paperiteollisuus ja nahkateollisuus olivat tärkeimmät työllistäjät, mutta myöhemmin muu teollisuus ja palvelualat ovat nousseet tärkemmäksi työllistäjäksi. Halton Hillsin kaupunki muodostettiin 1. tammikuuta 1974 yhdistämällä alueen entiset kylät ja kaupungit keskushallinnon alaisuuteen.

Lähteet
-------

1. 1 2  2006 Community Profiles Statistics Canada. Viitattu 25.4.2010. (englanniksi) (ranskaksi)
2. ↑  Halton Hills www.haltonhillsgeorgetown.com.  Arkistoitu 28.9.2010. Viitattu 25.4.2010. (englanniksi)
3. ↑  Ontario's Niagara Escarpment QUEEN'S PRINTER FOR ONTARIO.  Arkistoitu 29.4.2010. Viitattu 25.4.2010. (englanniksi)
4. ↑  Halton Hills and Georgetown www.haltonhillsgeorgetown.com.  Arkistoitu 8.7.2010. Viitattu 25.4.2010. (englanniksi)
5. ↑  Peter Zavitz: A Brief History Of Georgetown, Ontario, Canada Johnson Associates Real Estate Ltd.  Arkistoitu 28.12.2010. Viitattu 25.4.2010. (englanniksi)
6. ↑  Dianne Penrice: history of Norval Johnson Associates Real Estate Ltd.  Arkistoitu 26.11.2013. Viitattu 25.4.2010. (englanniksi)
7. ↑  Sherine Mansour: The Magic of Small Town Ontario, Canada – Georgetown  10. elokuuta 2008. travelJunket.info. Viitattu 25.4.2010. (englanniksi)[vanhentunut linkki]
8. ↑  Acton History Re/Max Real Estate Centre Inc.  Arkistoitu 4.3.2016. Viitattu 25.4.2010. (englanniksi)
9. ↑  History of Georgetown Georgetown Central B.I.A..  Arkistoitu 7.12.2010. Viitattu 25.4.2010. (englanniksi)

Aiheesta muualla
----------------

* Kuvia tai muita tiedostoja aiheesta **Halton Hills** Wikimedia Commonsissa